Broj: 711-I-692-M-30/21-06-12

Zagreb, 16. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Aleksandre Jozić-Ileković i Tončice Božić kao članova Povjerenstva, na temelju članka 30. stavak 1. podstavka 2. i članka 20. stavka 4. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnice Štefice Radinić, zamjenice općinskog načelnika Općine Pisarovina**, za davanjem mišljenja Povjerenstva**,** na 122. sjednici, održanoj 16. travnja 2021., donosi sljedeću:

**ODLUKU**

**Na temelju članka 20. stavka 4. ZSSI-a, ne daje se suglasnost za stupanje u radni odnos dužnosnice Štefice Radinić, zamjenice općinskog načelnika Općine Pisarovina, u Udruzi Sv. Martin Pisarovina, u razdoblju od jedne godine nakon prestanka obnašanja dužnosti zamjenice općinskog načelnika Općine Pisarovina.**

Obrazloženje

Zahtjev za davanjem mišljenja Povjerenstva podnijela je dužnosnica Štefica Radinić, zamjenica općinskog načelnika Općine Pisarovina. U knjigama ulazne pošte zahtjev je zaprimljen 31. ožujka 2021. pod poslovnim brojem: 711-U-1261-M-30/21-01-5 te je povodom istog otvoren predmet broj: M-30/21.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a.

Uvidom u Registar dužnosnika utvrđeno je da Štefica Radinić dužnost zamjenice općinskog načelnika Općine Pisarovina obnaša od 25. svibnja 2017. te je povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 2. istog članka propisano je da pravna osoba iz stavka 1. ovog članka ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama ovog članka.

Stavkom 4. istog članka je određeno da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Dužnosnica u zahtjevu navodi da obnaša dužnost zamjenice općinskog načelnika Općine Pisarovina i da dužnost obavlja profesionalno. Planira se javiti na natječaj Udruge Sv. Martin Pisarovina za radno mjesto koordinatora projektnih aktivnosti na projektu koji se 100 posto financira iz Europske unije. U slučaju da bude izabrana kao najbolji kandidat za navedeno radno mjesto, na dužnost zamjenice općinskog načelnika planira dati ostavku. Mandat joj istječe krajem mjeseca svibnja ove godine.

Nadalje navodi da se Udruga Sv. Martin Pisarovina financira iz proračuna Općine Pisarovina temeljem javnog poziva za udruge. Osnivači Udruge su fizičke osobe te Općina Pisarovina nema utjecaja na donošenje odluka u Udruzi. Slijedom navedenog, traži mišljenje Povjerenstva smije li se javiti na natječaj za zapošljavanje u Udruzi Sv. Martin Pisarovina.

Uvidom u Registar udruga pri Ministarstvu uprave utvrđeno je da je pod registarskim brojem 01003040 upisana Udruga Sv. Martin Pisarovina, Ivana Gorana Kovačića 2, Pisarovina. Funkciju predsjednika udruge u mandatu od 2018. obavlja Katarina Stepušin Gruičić, a tajnice Ines Žunec, obje ovlaštene za zastupanje udruge.

Na zahtjev Povjerenstva Općina Pisarovina se dopisom KLASA: 100-01/21-10/1, URBROJ: 238/21-04-21-2 očitovala kako slijedi:

l. Općina Pisarovina od 2014.g. financira udrugu sv. Martin Pisarovina iz razloga što navedena udruga provodi program „Pomoć u kući starijima“ na području Općine Pisarovina.

Za zatraženi period 2017.g. - 2021.g. Udruzi su isplaćivana sljedeća sredstva za program „Pomoć u kući starijima“:

- 2017. g. - iznos od 80.000,00 kn, s tim da je od tog iznosa 47.850,00 kn od Zagrebačke županije, a 32.150,00 kn od Općine Pisarovina,

- 2018. g. - iznos od 80.000,00 kn, s tim da je od tog iznosa 72.100,00 kn od Zagrebačke županije, a 7.900,00 kn od Općine Pisarovina,

- 2019. g. - iznos od 80.000,00 kn, s tim da je od tog iznosa 63.500,00 od Zagrebačke županije, a 16.500,00 kn od Općine Pisarovina,

2020. g. - iznos od 53.100,00 kn, od toga 43.750,00 kn od Zagrebačke županije, a iznos od 9.350,00 kn od Općine Pisarovina,

2021. g. do 08.04.2021.g. - iznos od 0,00 kn.

U prilogu dopisa dostavljene su Kartice računa po poziciji i datumu knjiženja za period od 2017. - 2020.g. kao i Ugovori o sufinanciranju programa „Pomoć u kući“ od strane Zagrebačke županije.

2. Navedena Udruga se od 2017.g. javljala na javne pozive Općine Pisarovina koji su redovito objavljivani na stranici Općine Pisarovina www.pisarovina.hr, kao i na stranici Ureda za udruge RH (u prilogu: print screen javnih poziva za sufinanciranje javnih potreba u socijalnoj skrbi na stranici Općine Pisarovina). Godišnje planove raspisivanja javnih poziva za dodjelu sredstava udrugama Općina Pisarovina objavljuje na svojoj službenoj internetskoj stranici www.pisarovina.hr kao i na stranici Ureda za udruge RH.

3. Odluku o dodjeli sredstava donosi Općinski načelnik na prijedlog Povjerenstva. U prilogu dopisa dostavljene su Odluke o dodjeli sredstava 2017. - 2020.g.

U 202l. g. zbog situacije s korona krizom i učestalih bolovanja službenika još nije raspisan Javni poziv za dodjelu sredstava udrugama te prema tome nisu niti dodijeljena sredstva navedenoj Udruzi u 202l.g.

4. Zamjenica Općinskog načelnika Štefica Radinić je od 2018.g. do 2020.g. bila član Povjerenstva za provjeru ispunjavanja propisanih uvjeta natječaja i ocjenjivanje prijavljenih programa i/ili projekata u postupcima za dodjelu i korištenje nekretnina i sredstava proračuna Općine Pisarovina udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Općine.

Navedeno Povjerenstvo sukladno odredbama Pravilnika o financiranju javnih potreba Općine Pisarovina („Službene novine Općine Pisarovina“ 8/15) razmatra i ocjenjuje prijave koje su ispunile formalne uvjete natječaja sukladno kriterijima koji su propisani uputama za prijavitelje te daje prijedlog za odobravanje financijskih sredstava za programe ili projekte, o kojem, uzimajući u obzir sve činjenice, odlučuje načelnik Općine Pisarovina. U prilogu dopisa dostavljene su Odluke o imenovanju Povjerenstva od 2017.g. do 2021.g., Odluke o dodjeli sredstava udrugama temeljem Javnog poziva za sufinanciranje javnih potreba u socijalnoj skrbi, kao i Ugovori o dodjeli financijskih sredstava programu „Pomoć u kući starijima“, u području socijalne skrbi.

Iz gore navedenih podataka i dokumentacije utvrđeno je da je u mandatu dužnosnice Štefice Radinić postojao poslovni odnos između tijela vlasti u kojem obnaša javnu dužnost i Udruge Sv. Martin Pisarovina, kao pravne osobe u kojoj dužnosnica po prestanku mandata želi zasnovati radni odnos. Općinski načelnik Općine Pisarovina je tako 16. siječnja 2018. g. donio Odluku kojom se osniva Povjerenstvo za provjeru ispunjavanja propisanih uvjeta natječaja i ocjenjivanje prijavljenih programa i/ili projekata u postupcima za dodjelu i korištenje sredstava proračuna Općine Pisarovina udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Općine. Člankom 2. Odluke utvrđeno je da je u navedeno Povjerenstvo imenovana dužnosnica Štefica Radinić. Uvidom u Zapisnik o pregledu i ocjeni prijava na Javni poziv za sufinanciranje javnih potreba u socijalnoj skrbi od 13. ožujka 2018. utvrđeno je da je Povjerenstvo izvršilo pregled i ocjenu prijedloga 13.03.2018. g. u 13:00 sati u prostorijama Općine Pisarovina, Trg Stjepana Radića 10, a u sastavu Povjerenstva je bila i dužnosnica Štefica Radinić. Iz Zapisnika nadalje proizlazi da je Udruga sv. Martin Pisarovina, Ivana Gorana Kovačića 2, Pisarovina, OIB:92260061099 zatražila dodjelu sredstava u iznosu 90.000,00 kn. U točki V. Zapisnika „PRIJEDLOG ZA ODOBRAVANJE FINANCIJSKIH SREDSTAVA“ predloženo je općinskom načelniku Općine Pisarovina da sukladno članku 22. Pravilnika o financiranju javnih potreba Općine Pisarovina („Službene novine Općine Pisarovina br. 8/15) donese Odluku o odobrenju financijska sredstva kojom će Udruzi sv. Martin Pisarovina dodijeliti iznos od 84.500,00 kuna za provedbu Programa „Pomoć u kući starijim osobama na području Općine Pisarovina".

Slijedom gore navedenog, člankom 1. Odluke o dodjeli sredstava udrugama temeljem Javnog poziva za sufinanciranje javnih potreba u socijalnoj skrbi od 14. ožujka 2018.g. definirano je da se Udruzi sv. Martin Pisarovina, Ivana Gorana Kovačića 2, Pisarovina, OIB:92260061099, dodjeljuje okvirni iznos od 84.500,00 kuna za sufinanciranje javnih potreba u socijalnoj skrbi, za provedbu programa „Pomoć u kući starijim osobama na području Općine Pisarovina".

Nastavno na navedenu Odluku, Općina Pisarovina i Udruga sv. Martin Pisarovina, dana 14. ožujka 2018. g. sklopili su Ugovor o dodjeli financijskih sredstava programu „Pomoć u kući starijima", u području socijalne skrbi, iz sredstava proračuna za 2018. godinu.

Nadalje, općinski načelnik Općine Pisarovina je 16. siječnja 2019. g. donio Odluku kojom se osniva Povjerenstvo za provjeru ispunjavanja propisanih uvjeta natječaja i ocjenjivanje prijavljenih programa i/ili projekata u postupcima za dodjelu i korištenje sredstava proračuna Općine Pisarovina udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Općine. Člankom 2. Odluke utvrđeno je da je u navedeno Povjerenstvo imenovana dužnosnica Štefica Radinić. Uvidom u Zapisnik o pregledu i ocjeni prijava na Javni poziv za sufinanciranje javnih potreba u socijalnoj skrbi od 20. veljače 2019. utvrđeno je da je Povjerenstvo izvršilo pregled i ocjenu prijedloga 20.02.2019. g. u 13:00 sati u prostorijama Općine Pisarovina, Trg Stjepana Radića 10, a u sastavu Povjerenstva je bila i dužnosnica Štefica Radinić. Iz Zapisnika nadalje proizlazi da je Udruga sv. Martin Pisarovina, Ivana Gorana Kovačića 2, Pisarovina, OIB:92260061099 zatražila dodjelu sredstava u iznosu 100.000,00 kn. U točki V. Zapisnika „PRIJEDLOG ZA ODOBRAVANJE FINANCIJSKIH SREDSTAVA“ predloženo je općinskom načelniku Općine Pisarovina da sukladno članku 22. Pravilnika o financiranju javnih potreba Općine Pisarovina („Službene novine Općine Pisarovina br. 8/15) donese Odluku o odobrenju financijska sredstva kojom će Udruzi sv. Martin Pisarovina dodijeliti iznos od 100.000,00 kuna za provedbu Programa „Pomoć u kući starijim osobama na području Općine Pisarovina".

Člankom 1. Odluke o dodjeli sredstava udrugama temeljem Javnog poziva za sufinanciranje javnih potreba u socijalnoj skrbi od 21. veljače 2019.g. definirano je da se Udruzi sv. Martin Pisarovina, Ivana Gorana Kovačića 2, Pisarovina, OIB:92260061099, dodjeljuje okvirni iznos od 100.000,00 kuna za sufinanciranje javnih potreba u socijalnoj skrbi, za provedbu programa „Pomoć u kući starijim osobama na području Općine Pisarovina".

Nastavno na navedenu Odluku, Općina Pisarovina i Udruga sv. Martin Pisarovina, dana 21. veljače 2019. g. sklopili su Ugovor o dodjeli financijskih sredstava programu „Pomoć u kući starijima", u području socijalne skrbi, iz sredstava proračuna za 2019. godinu.

Općinski načelnik Općine Pisarovina je 27. siječnja 2020. g. donio Odluku kojom se osniva Povjerenstvo za provjeru ispunjavanja propisanih uvjeta natječaja i ocjenjivanje prijavljenih programa i/ili projekata u postupcima za dodjelu i korištenje sredstava proračuna Općine Pisarovina udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Općine. Člankom 2. Odluke utvrđeno je da je u navedeno Povjerenstvo imenovana dužnosnica Štefica Radinić. Uvidom u Zapisnik o pregledu i ocjeni prijava na Javni poziv za sufinanciranje javnih potreba u socijalnoj skrbi od 20. veljače 2019. utvrđeno je da je Povjerenstvo izvršilo pregled i ocjenu prijedloga 11.04.2020. g. u 12:00 sati u prostorijama Općine Pisarovina, Trg hrvatskih velikana 1, a u sastavu Povjerenstva je bila i dužnosnica Štefica Radinić. Iz Zapisnika nadalje proizlazi da je Udruga Sv. Martin Pisarovina, Ivana Gorana Kovačića 2, Pisarovina, OIB:92260061099 zatražila dodjelu sredstava u iznosu 50.000,00 kn. U točki IV. Zapisnika „PRIJEDLOG ZA ODOBRAVANJE FINANCIJSKIH SREDSTAVA“ predloženo je općinskom načelniku Općine Pisarovina da sukladno članku 22. Pravilnika o financiranju javnih potreba Općine Pisarovina („Službene novine Općine Pisarovina br. 8/15) donese Odluku o dodjeli financijskih sredstva Udruzi sv. Martin Pisarovina, Ivana Gorana Kovačića 2, Pisarovina, OIB: 92260061099, financijska sredstva u iznosu od 500,00 kn po korisniku mjesečno.

Člankom 1. Odluke o dodjeli sredstava udrugama temeljem Javnog poziva za sufinanciranje javnih potreba u socijalnoj skrbi od 11. travnja 2020.g. definirano je da se Udruzi Sv. Martin Pisarovina, Ivana Gorana Kovačića 2, Pisarovina, OIB:92260061099, dodjeljuje 50,00 kuna/mjesečno po korisniku, za sufinanciranje javnih potreba u socijalnoj skrbi, za provedbu programa „Pomoć u kući starijim osobama na području Općine Pisarovina“.

Nastavno na navedenu Odluku, Općina Pisarovina i Udruga Sv. Martin Pisarovina, 11. travnja 2020. g. sklopili su Ugovor o dodjeli financijskih sredstava programu „Pomoć u kući starijima", u području socijalne skrbi, iz sredstava proračuna za 2020. godinu.

Slijedom gore navedenog utvrđeno je kako je dužnosnica Štefica Radinić bila involvirana u gore navedene poslovne odnose i to sudjelujući u Povjerenstvu za provjeru ispunjavanja propisanih uvjeta natječaja i ocjenjivanje prijavljenih programa i/ili projekata u postupcima za dodjelu i korištenje nekretnina i sredstava proračuna Općine Pisarovina udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Općine, odnosno predlažući, kao član Povjerenstva, odluku dodjele sredstava općinskom načelniku Općine Pisarovina, a koja je na kraju rezultirala i sklapanjem ugovora između općine u kojoj obnaša dužnost i Udruge u kojoj se namjerava zaposliti.

Smisao odredbe članka 20. stavak 1. ZSSI-a je sprječavanje izričitog ili prešutnog sporazuma o zbrinjavanju dužnosnika nakon prestanka obnašanja dužnosti u tijelima ili pravnim osobama o čijim pravima, obvezama ili interesima je dužnosnik za vrijeme trajanja mandata bio nadležan odlučivati. Prijelaz dužnosnice s položaja na kojem je obnašala dužnost u pravnu osobu s kojom je tijelo vlasti u kojem je obnašala dužnost bilo u poslovnom odnosu, izaziva sumnju u nepristranost postupanja dužnosnice u obnašaju njezine dužnosti, pogotovo u izvršavanju ovlasti i radnih zadataka u odnosu na tu pravnu osobu. U svrhu očuvanja povjerenja građana u vjerodostojnost obnašatelja javnih dužnosti i tijela javne vlasti, zakon ograničava mogućnost ovakvih prijelaza u trajanju od 12 mjeseci od dana prestanka obnašanja javne dužnosti.

Povjerenstvo ukazuje da je Konvencijom Ujedinjenih naroda protiv korupcije koju je Republika Hrvatska ratificirala, propisana obveza Republike Hrvatske da spriječi sukob interesa nametanjem ograničenja, uz razuman rok i na primjeren način, koja se odnose na zapošljavanje bivših dužnosnika nakon prestanka obnašanja njihove dužnosti, ukoliko je takvo zapošljavanje u vezi s obnašanjem dužnosti dužnosnika za vrijeme trajanja njegova mandata. Upravo takva ograničenja propisana su u članku 20. stavku 1. ZSSI-a. Povjerenstvo iznimno može dati suglasnost na takva zapošljavanja ukoliko iz svih okolnosti konkretnog slučaja proizlazi da ne postoji sukob interesa.

Povjerenstvo u predmetnom slučaju ne daje suglasnost dužnosnici Štefici Radinić, zamjenici općinskog načelnika Općine Pisarovina za stupanje u radni odnos u Udrugu Sv. Martin Pisarovina u smislu članka 20. stavka 4. ZSSI-a, s obzirom da je za vrijeme obnašanja dužnosti zamjenice općinskog načelnika Općine Pisarovina bilo poslovnih odnosa između tijela u kojem obnaša dužnost i Udruge Sv. Martin Pisarovina, nastalih dodjelom sredstava Udruzi Sv. Martin Pisarovina u 2018., 2019. i 2020. godini, a u kojem procesu dodjeljivanja sredstava je sudjelovala i sama dužnosnica radom u Povjerenstvu za provjeru ispunjavanja propisanih uvjeta natječaja i ocjenjivanje prijavljenih programa i/ili projekata u postupcima za dodjelu i korištenje nekretnina i sredstava proračuna Općine Pisarovina udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Općine.

Uzevši u obzir navedeno, kao i okolnost da je kroz navedene aktivnosti dužnosnica bila uključena i u pitanja s financijskim posljedicama za tijelo u kojem obnaša dužnost, Povjerenstvo utvrđuje kako nisu ispunjene pretpostavke za davanje suglasnosti dužnosnici za stupanje u radni odnos u Udruzi Sv. Martin Pisarovina, u razdoblju od jedne godine nakon prestanka obnašanja dužnosti zamjenice općinskog načelnika Općine Pisarovina.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

**Uputa o pravnom lijeku**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Štefica Radinić, elektroničkom dostavom na dostavljenu e-mail adresu

2. Objava na internetskoj stranici Povjerenstva

3. Pismohrana